2,6 ton tung ståltrappe driller, så Havnebadet bliver ikke klar til en svalende dukkert 1. juni.

Annonce

AARHUS: Sol og sommer i maj har fået århusianerne til at finde badebukser og bikinitoppe frem fra gemmerne. Har man gået og glædet sig til at hoppe en tur i Havnebadet på Aarhus Ø, må man væbne sig med tålmodighed lidt endnu. Vi har tidligere skrevet her i avisen, at badet efter planen skulle åbne 1. juni. Det gør det ikke. - Vi har aldrig lovet, at Havnebadet skulle være helt færdigt 1. juni, siger Bente Lykke Sørensen, der er chef for Bolig og Projektudvikling i Aarhus Kommune. Det er kun selve anlægsperioden, kommunen håbede på ville være vel overstået nu på fredag.

Havnebadet er tegnet af den verdensberømte arkitekt Bjarke Ingels tegnestue, BIG Architects, i samarbejde med Gehl Architects, Kilden og Mortensen, CASA og Moe. Foto: Axel Schütt





En gave på 40 millioner kroner fra Købmand Herman Sallings Fond betaler for etablering af Havnebadet.



Du finder det i Aarhus Havn Bassin 7.



Kommunen har også åbnet pungen. 18,6 millioner kroner har det blandt andet kostet at sikre badevandets kvalitet og beskytte selve badet mod vind og bølger.



Byrådet afsatte i 2017 2,3 millioner kroner årligt til driften af havnebadet.



Ud over selve badet finder man også en række forskellige aktiviteter. På land findes der barer og caféer med mad og drikke. I år er de blevet opdateret i forhold til dem, der de sidste syv år har været en del af Strandbaren. Beachvolleybanerne er ved at blive etableret, og i selve havnebassinet findes en 195 meter lang kabelbane til wakeboard.



På længere sigt kommer Havnebadet til at danne centrum i et nyt stort nyt byområde med både teater, caféer, hotel, restauranter, butikker og badehuse.



Annonce

Trappen driller

Man skal som bekendt smede, mens jernet er varmt - og altså bade, mens solen skinner. Men det er faktisk smedearbejdet på en helt central del af havnebadet, der har drillet. - Vi regner med at gennemføre et sidste meget kritisk arkitektonisk greb i næste uge, hvor en 2,6 ton tung ståltrappe, der går en meter ned i vandet og tre meter op til udspringsplatformen, skal monteres, fortæller Bente Lykke Sørensen. Entreprenørselskabet Casa, der står for det praktiske arbejde, har ifølge hende afvist hele to trapper, der ikke levede op til forventningerne. Den tredje kommer fra en ny leverandør. - De er meget positive i deres forventninger til, at det vil lykkes at få trappen på plads i næste uge, siger hun. - Tag børnene med, det kommer til at foregå med den største kran i landet, lyder det fra Bente Lykke Sørensen.

Havnebadet er en gave til Aarhus fra Købmand Herman Sallings Fond. Foto: Axel Schütt

Annonce

Frem med kalenderen

Trappen er ikke kun nødvendig, for at de badende kan tage sig et hovedspring, det er også den, der stabiliserer og forankrer den yderste del af havnebadet. Det skal nok blive flot. Det er den verdensberømte danske Bjarke Ingels, der har slået stregerne. - Det er helt unikt, at man, selv om der er lukket, kan gå rundt på en promenade på ydersiden af havnebadet, siger hun. Når først den genstridige trappe er på plads, mangler der kun mindre komplicerede færdiggørelsesopgaver. - Og så er der nogle, der skal havde kigget i deres kalendere, så vi kan finde en åbningsdato, fortæller Bente Lykke Sørensen. Så må vi håbe, sommerregnen ikke har indfundet sig, før Jacob Bundsgaard, Karin Salling og alle de mange honoratiores har fundet dato og badebukser frem.